IZVJEŠĆE KOMISIJE EUROPSKOM PARLAMENTU I VIJEĆU o zajedničkoj reviziji provedbe Sporazuma između Europske unije i Sjedinjenih Američkih Država o obradi i prijenosu podataka iz zapisnika imena putnika Ministarstvu domovinske sigurnosti Sjedinjenih Američkih Država /* COM/2013/0844 final */





IZVJEŠĆE KOMISIJE EUROPSKOM PARLAMENTU I VIJEĆU o zajedničkoj reviziji provedbe Sporazuma između Europske unije i Sjedinjenih Američkih Država o obradi i prijenosu podataka iz zapisnika imena putnika Ministarstvu domovinske sigurnosti Sjedinjenih Američkih Država Trenutačni sporazum između Sjedinjenih Američkih Država i Europske unije o uporabi i prijenosu podataka iz zapisnika imena putnika Ministarstvu domovinske sigurnosti Sjedinjenih Američkih Država stupio je na snagu 1. srpnja 2012. Sporazumom se predviđa prva zajednička revizija godinu dana nakon stupanja na snagu i redovito nakon toga kao što je zajednički i dogovoreno. Zajednička je revizija provedena 8. i 9. srpnja 2013. u Washingtonu. Njezin je glavni fokus provedba Sporazuma, s posebnim osvrtom na metode prenošenja zapisnika imena putnika, kao i daljnji prijenos zapisnika, kao što je navedeno u odgovarajućim člancima Sporazuma, te u skladu s uvodnom izjavom br. 18 Sporazuma. Zajednička revizija temelji se na metodologiji razvijenoj između timova EU-a i SAD-a s ciljem prve zajedničke revizije Sporazuma o zapisniku imena putnika iz 2004, koja je provedena u rujnu 2005. Prvi dio te metodologije sastojao se od upitnika koji je Europska komisija dostavila Ministarstvu domovinske sigurnosti Sjedinjenih Američkih Država prije zajedničke revizije. Ministarstvo domovinske sigurnosti poslalo je pisane odgovore na upitnik prije zajedničke revizije. U drugome dijelu, tim EU-a obišao je teren operacijskog centra Ministarstva domovinske sigurnosti. Treći dio sastojao se od sastanka između predstavnika Ministarstva domovinske sigurnosti SAD-a, Ministarstva pravosuđa SAD-a i Državnog tajništva SAD-a, tima EU-a i Ureda za zaštitu privatnosti Ministarstva domovinske sigurnosti koji su detaljno raspravljali o provedbi Sporazuma. Prije zajedničke revizije Ured za zaštitu privatnosti Ministarstva domovinske sigurnosti pokrenuo je internu reviziju kako Ministarstvo domovinske sigurnosti provodi Sporazum. Revizija se provela radi utvrđivanja djeluje li Ministarstvo domovinske sigurnosti u skladu sa standardima i odredbama iz Sporazuma s EU-om. Tim EU-a došao je do zaključka da je Ministarstvo domovinske sigurnosti provelo Sporazum u skladu s uvjetima utvrđenima u njemu. Na primjer, Ministarstvo domovinske sigurnosti koristi učinkovite filtere za pročišćavanje podataka koji nisu povezani sa SAD-om, kao i podatke iz zapisnika imena putnika izvan 19 kategorija zapisnika opisanih u Prilogu Sporazumu. Poštuje se prikrivanje i brisanje osjetljivih podataka, a Ministarstvo domovinske sigurnosti izjavilo je da nikada nije pristupilo osjetljivim podacima u operativne svrhe. Ministarstvo domovinske sigurnosti također izvršava svoje obveze u odnosu na prava putnika, osobito u vezi s pružanjem odgovarajućih informacija putnicima i provedbom prava na pristup informacijama, bez ikakvih izuzetaka. Međutim, na to se treba gledati u skladu s četvrtom preporukom navedenom u nastavku kojom se naglašava potreba za većom transparentnošću mehanizama pravne zaštite dostupnima putnicima. Dijeljenjem podataka s drugim nacionalnim agencijama upravlja Ministarstvo domovinske sigurnosti u skladu sa Sporazumom. Dijeljenje se vrši od slučaja do slučaja, bilježi se i provodi na temelju pisanih dogovora. Dijeljenje podataka s trećim zemljama također se strogo interpretira, a u skladu je i s Ugovorom. Kao opća preporuka, savjetuje se da Ured za zaštitu privatnosti Ministarstva domovinske sigurnosti napravi još jednu internu reviziju Ugovora prije sljedeće zajedničke revizije. Dvije strane predlažu organiziranje sljedeće zajedničke revizije u prvoj polovici 2015. godine. Također se preporučuje omogućavanje što bržeg prelaska na metodu „push” te u svakom slučaju do 1. srpnja 2014., kako se zahtijeva člankom 15. stavkom 4. Sporazuma. Nadalje, preporučuje se da SAD i EU surađuju u promicanju korištenja zajedničkih standarda prijenosa, a posebno standarda PNRGOV koji su razvili Međunarodna udruga zračnih prijevoznika (IATA), zračni prijevoznici i vlada. U tom smislu bilo bi poželjno ako bi rasprave u IATA-i o zajedničkom standardu „push” također dovele do zajedničkog standarda za ad hoc „push”. Unatoč provedbi Sporazuma, neka su poboljšanja i dalje potrebna. Prvo, to se odnosi i na početak šestomjesečnog razdoblja u kojem bi se trebala pokrenuti depersonalizacija zapisnika imena putnika prema članku 8. stavku 1. Sporazuma. Trenutačno, izračun tog razdoblja započinje tek kada se zapisnik imena putnika zadnji put ažurira u automatiziranom sustavu pretraživanja (ATS) Ministarstva domovinske sigurnosti koji sadržava zapisnik, a ne kada se zapisnik imena putnika pohrani u automatizirani sustav pretraživanja. Preporuča se početna primjena na razdoblje od šest mjeseci od dana kada se zapisnik učita u automatizirani sustav pretraživanja (ATS) (tzv. datum učitavanja ATS-a), tj. prvog dana kada se podaci pohrane u ATS, umjesto sadašnje prakse kojom se odgađa primjena šestomjesečnog roka (do posljednjeg ažuriranja zapisnika u ATS-u). Drugo, posebna pozornost treba se posvetiti korištenju metode ad hoc „pull”. Preporuča se da Ministarstvo domovinske sigurnosti, pored svojih sadašnjih zapisnika, vodi bolju evidenciju o razlozima uporabe metode ad hoc „pull” u pojedinačnom slučaju, čime će se omogućiti bolja procjena razmjernosti i učinkovitija revizija njezine uporabe, koja treba biti iznimka, a ne pravilo. Treće, Ministarstvo domovinske sigurnosti mora poštovati svoju obvezu osiguravanja uzajamnosti te proaktivno dijeliti pojedinačne zapisnike i analitičke informacije iz zapisnika s državama članicama EU-a te, prema potrebi, s Europolom i Eurojustom. Četvrto, savjetuje se da Ministarstvo domovinske sigurnosti omogući veću transparentnost mehanizama pravne zaštite dostupnih na temelju američkog zakona. Takvom transparentnošću treba se dopustiti putnicima koji nisu američki državljani ili osobe sa zakonitim boravištem da ospore odluke Ministarstva domovinske sigurnosti koje se odnose na korištenje podataka iz zapisnika, posebno kada se korištenjem tih podataka može pridonijeti preporuci prijevoznika o uskraćivanju ukrcaja. Konačno, Ministarstvo domovinske sigurnosti također provodi mjere kojima se nadilaze zahtjevi Sporazuma. Ministarstvo domovinske sigurnosti predviđa obavješćivanje Europske komisije u roku od 48 sati od pristupa osjetljivim podacima iz zapisnika. Ministarstvo domovinske sigurnosti započelo je novi postupak kvartalnog nadzora i revizije provedbe automatiziranog sustava pretraživanja (ATS) te revizije svih putnih situacija, analiza i pravila kako bi se osiguralo da su razmjerne i kako bi se smanjio utjecaj na građanska prava dobronamjernih putnika, građanske slobode i privatnost te izbjegla diskriminacija putnika. Bez obzira na članak 23. stavak 1. o zajedničkoj procjeni Sporazuma četiri godine nakon njegova stupanja na snagu, preliminarna procjena pitanja služi li zapisnik u borbi protiv terorizma i drugih kaznenih djela koja su transnacionalne prirode pokazala je da zahvaljujući zapisniku Ministarstvo domovinske sigurnosti može obaviti procjenu svih putnika do 96 sati prije njihova polaska što Ministarstvu domovinske sigurnosti pruža dovoljno vremena da provede sve provjere prije dolaska putnika te da pripremi svoj odgovor. Tom se obradom također podržava Ministarstvo domovinske sigurnosti prilikom odlučivanja smije li se putnik ukrcati na avion ili ne. Zahvaljujući njoj, Ministarstvo domovinske sigurnosti ima priliku obaviti procjene rizika na temelju pravila pretraživanja konkretne situacije kako bi se utvrdili „nepoznati” potencijalno visokorizični pojedinci. Zapisnikom se nadalje pruža mogućnost utvrđivanja povezanosti među putnicima i identificiranja kriminalaca koji pripadaju istoj skupini organiziranog kriminala. Prema Ministarstvu domovinske sigurnosti, zapisnik se također uspješno koristi za identificiranje trendova kako se kriminalci ponašaju kada putuju, na primjer utvrđivanjem ruta koje koriste. Izvješće o zajedničkoj reviziji priloženo ovoj Komunikaciji sastoji se od tri poglavlja. Prvo poglavlje daje pregled pozadine revizije te svrhu i pojedinosti postupka. Drugo poglavlje predstavlja glavne rezultate zajedničke revizije i pitanja koja će Ministarstvo domovinske sigurnosti dalje rješavati. To je poglavlje nadopunjeno Prilogom A koji sadržava upitnik i odgovore Ministarstva domovinske sigurnosti. Konačno, treće poglavlje predstavlja sveukupne zaključke postupka. Prilog B predstavlja sastav timova EU-a i SAD-a koji su proveli postupak revizije.